text: Aspid atén 66 persones durant el primer semestre del 2019
  per Redacció 22/08/2019 12:20h
  Una assistent ajuda un usuari del Servei d'Atenció Domiciliària d'Aspid | LleidaDiari.cat
  El Servei d'Atenció Domiciliària (SAD) de l'Associació de Paraplègics i Discapacitats Físics de Lleida (Aspid) ha atès durant el primer semestre de l'any un total de 66 persones (37 dones i 29 homes), xifra que representa un increment del 15,8% en relació amb les persones ateses durant tot el 2018 i del 120%, si es compara amb l'any 2017.
  Quant al temps dedicat a l'atenció domiciliària, l'any 2017 Aspid va prestar un total de 4.936 hores, mentre que el 2018 hi va destinar 11.392 hores (amb un increment del 131% entre un any i l'altre). En el primer semestre d'enguany han estat un total de 8.660 hores. El perfil d'usuari del SAD és el d'una dona de més de 80 anys i amb necessitats de suport de dependència de Nivell I (nivell de dependència moderada), i amb una mitjana de cinc hores setmanals d'atenció.
  El SAD ofereix un servei personalitzat
  Una assistent ajuda un dels usuaris del Servei d'Atenció Domiciliària d'Aspid | LleidaDiari.cat
  Es fa una detecció inicial de les necessitats
  A través del gestor de casos es fa una detecció inicial de les necessitats i d'aquelles activitats en les quals l'usuari requereix suport o supervisió al domicili, sempre tenint en compte la voluntat del mateix usuari. Posteriorment també es fan visites de seguiment a domicili i entrevistes individuals per tal de poder conèixer millor l'usuari i poder dissenyar conjuntament un pla d'atenció i vida personalitzat.
  En aquest pla es recullen les seves preferències i es van incorporant els serveis i els suports necessaris i adequats per a cada moment. D'altra banda, el SAD disposa d'una terapeuta ocupacional que fa valoracions sobre necessitat d'ajudes tècniques per a les persones que tenen nivells de dependència elevats.